
Proiectul de hotărâre supus aprobării privește concesionarea prin licitaţie publică a terenului proprietatea privată a Municipiului Câmpulung Moldovenesc în suprafață de 2427 mp, situat în strada Bunești fn, Câmpulung Moldovenesc.
Activitatea autorităților administrației publice, pe lângă sarcinile de administrare propriu-zise stabilite prin acte normative specifice, trebuie să fie caracterizată și de adaptarea și aplicarea unui management economic bazat pe o eficiență sporită care se referă și la modul în care sunt administrate și exploatate valorile materiale reprezentând bunurile din domeniul privat, în folosul general al cetățenilor. Consiliul local și primăria, au obligația să acționeze în mod concret pentru asigurarea îndeplinirii acestei funcțiuni. 

O resursă importantă o reprezintă bunurile ce pot fi valorificate prin închiriere sau concesiune. Astfel se asigură administrarea eficientă a domeniului public și privat pentru atragerea de venituri suplimentare la bugetul local.

Unul din obiectivele direcției reprezintă activitatea de identificarea de imobile libere de orice sarcini care aparțin domeniului public și privat de interes local ale municipiului Câmpulung Moldovenesc, pentru care se propune valorificarea rațională și eficientă din punct de vedere economic.

Domeniul privat al unităţii administrativ-teritoriale este alcătuit din bunuri mobile și imobile, altele decât cele prevăzute în domeniul public, acesta fiind supus dispozițiilor de drept comun, dacă prin lege nu se prevede altfel. Municipiul are calitatea de concedent pentru bunurile proprietatea publică și/sau privată a UAT, fiind reprezentat în acest sens de Consiliul Local. Bunurile proprietate publică și/sau privată pot fi concesionate de către UAT în baza unui documentații întocmite în condițiile legii și aprobate de consiliu local. Redevența obținută prin concesionare se constituie venit la bugetul local.

Imobilul care face obiectul prezentului proiect este proprietatea privată a municipiului Câmpulung Moldovenesc, are suprafața de 2427 mp și este identificat cadastral prin imobilul cu nr. 42896 Câmpulung Moldovenesc. Prin poziționare, specificul zonei  și suprafață terenul reprezintă potențial pentru realizarea unei investiții cu destinație turistică, prin amenajarea și construirea unui complex turistic, în concordanță cu reglementările urbanistice aplicabile.
Terenul momentan are folosință agricolă, este închiriat anual, iar chiria este sub nivelul redevenței propuse. Terenul va primi destinația de curți-construcții prin autorizarea lucrărilor de construire, iar redevența va constitui venit nou la bugetul local, peste valoare chiriei actuale. Viitorul concesionar va genera venituri la bugetul local, prin plata impozitelor și taxelor 
locale pentru construcțiile realizate. 
În vederea exploatării eficiente și profitabile a suprafeței de 2427 mp se propune realizarea unei investiții cu destinație turistică – amenajare și construire complex turistic.

Complexul turistic va cuprinde, în mod obligatoriu, cel puțin următoarele obiective:

· clădire principală cu funcțiune turistică, având un regim de înălțime de minimum P+1 și o suprafață construită de minimum 140 mp; 

· minimum 4 unități de cazare (camere, apartamente sau bungalow-uri, după caz); 

· spațiu pentru alimentație publică sau servirea mesei destinat turiștilor; 

· recepție și spații administrative aferente; 

· grupuri sanitare și spații tehnice necesare funcționării investiției; 

· amenajări exterioare (alei pietonale și carosabile, spații verzi, terase, iluminat exterior); 

· locuri de parcare, dimensionate conform prevederilor regulamentelor de urbanism; 

· dotări pentru agrement și petrecerea timpului liber, precum foișor, zonă de grătar, loc de joacă, spații de relaxare, teren pentru activități recreative sau alte facilități similare; 

· împrejmuirea și amenajarea integrală a terenului. 

Lista de mai sus reprezintă cerințele minime obligatorii. 

Se pot propune și alte funcțiuni sau dotări complementare, specifice activităților turistice, cu respectarea documentațiilor de urbanism și a legislației aplicabile.

Investiția se va realiza conform proiectului pentru autorizarea executării lucrărilor de 
construire, în termenul de valabilitate al autorizației de construire. 

Procedura utilizată pentru atribuirea contractului de concesiune: în conformitate cu prevederile art. 362 alin. (1) din OUG 57/2019 privind Codul administrativ, cu modificările și completările ulterioare, contractul de concesiune pentru imobilul situat în str. Bunești se face prin licitație publică.

Potrivit art. 362 alin (3) din OUG 57/2019 (3) Dispoziţiile privind darea în administrare, concesionarea, închirierea şi darea în folosinţă gratuită a bunurilor aparţinând domeniului public al statului sau al unităţilor administrativ-teritoriale se aplică în mod corespunzător.

Durata concesiunii prevăzută în documentație este de 49 de ani, conform legislației în domeniu.  
Referitor la nivelul minim al redevenței, aceasta a fost stabilită prin raportul de evaluare întocmit de un evaluator autorizat ANEVAR. Pentru suprafața propusă, nivelul minim al redevenței este de 9768 lei/an. Nivelul redevenței care se adjudecă în urma licitației publice se prevede în contractul de concesiune, iar modalitatea de plată va fi stabilită în contract. Limita minimă a prețului concesiunii a fost stabilită astfel încât să asigure recuperarea în 
25 de ani a prețului de vânzare a terenului.
Investiția se va realiza conform proiectului pentru autorizarea executării lucrărilor de construire, în termenul de valabilitate al autorizației de construire. Desfășurarea activităților  specifice propuse trebuie să asigure: 

- funcționarea și exploatarea în condiții de siguranță, rentabilitate și eficiență economică a spațiilor concesionate; 

- ridicarea continuă a standardelor și a indicatorilor de performanță a serviciilor prestate; 

- dezvoltarea și modernizarea spațiilor în corelare cu planurile și documentațiile de urbanism și amenajarea teritoriului aprobate; 

- aplicarea principilor economiei de piață și ale liberei concurențe; 

- protejarea domeniului public/privat și punerea în valoare a  acestuia; 

- protecția și conservarea mediului natural și construit în conformitate cu reglementările legale în vigoare; 

- protecția sănătății și igienei publice în conformitate cu reglementările specifice în vigoare.  

Precizare:
Suprafața de teren, menționată mai sus, reprezintă teren neretrocedabil în înțelesul dispozițiilor Legii nr. 165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist în România și a H.G. nr. 401/2013 pentru aprobarea Normelor de aplicare a Legii nr. 165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist în România. 

Terenul ce face obiectul acestui proiect de hotărâre, aflat în proprietatea privată a municipiului Câmpulung Moldovenesc, nu face obiectul unor cereri de reconstituire dreptului de proprietate privată sau restituire depuse în temeiul actelor normative cu caracter special privind fondul funciar, respectiv cele care reglementează regimul juridic al imobilelor preluate în mod abuziv de statul român în perioada 6 martie 1945 – 22 decembrie 1989. De asemenea, acest teren nu face obiectul vreunui litigiu.

Argumentele aduse de inițiator sunt reale și pertinente. 

Cu precizările de mai sus, consider oportun  promovarea acestui proiect de hotărâre.

	Director executiv adjunct,

Istrate Luminița
	Șef serviciu patrimoniu,
Niță Luminița
	Compartiment administrare domeniul public și privat

Nuțescu Elvira


